b'\n_START_ARTICLE_\nClermont-Ferrand\n_START_SECTION_\nGeografija\n_START_PARAGRAPH_\nMesto le\xc5\xbei v srednji Franciji v osr\xc4\x8dju Centralnega masiva. Zahodno od njega se nahaja veriga vrhov ognjeni\xc5\xa1kega izvora, med katerimi je najbolj poznan Puy-de-D\xc3\xb4me. Proti vzhodu se skupnost razprostira na planoto Limagne.\n_START_SECTION_\nZgodovina\n_START_PARAGRAPH_\nClermont se uvr\xc5\xa1\xc4\x8da med najstarej\xc5\xa1a francoska mesta. Prvi\xc4\x8d ga je omenil kot Nemessos (keltsko posve\xc4\x8deni gozd) gr\xc5\xa1ki geograf Strabon. Leta 52 pr. n. \xc5\xa1t. se je v njegovi bli\xc5\xbeini odvijala slavna bitka pri Gergoviji, v kateri so keltska plemena Arvernov pod Vercingetorixom premagala Cezarjevo vojsko. Po rimskem zavzetju se je preimenoval v Augustonemetum, po cesarju Avgustu. V 5. stoletju je pokrajina postala tar\xc4\x8da Vizigotov, leta 475 postala del njihovega kraljestva, v 6. stoletju pa pripadla Frankovski dr\xc5\xbeavi. Leta 848 se je mesto preimenovalo v Clairmont, po gradu Clarus Mons, v tem \xc4\x8dasu je bilo tudi \xc5\xa1kofijsko mesto. Leta 1095, na Clermontskem zboru, je pape\xc5\xbe Urban II. pridigal v podporo prvi kri\xc5\xbearski vojni za osvoboditev Jeruzalema od muslimanskega sveta. V letu 1120 so doma\xc4\x8di grofje kot protiute\xc5\xbe mo\xc4\x8di duhov\xc5\xa1\xc4\x8dine ustanovili kraj Montferrand. Leta 1551 Clermont postane kraljevo mesto, v letu 1610 pa neodtujljiva kronska lastnina._NEWLINE_15. aprila 1630 je Edikt iz Troyesa zdru\xc5\xbeil kraja Clermont in Ferrand v enotno mesto, kar je bilo potrjeno v letu 1731 s strani Ludvika XV. in njegovega drugega zveznega edikta. V \xc5\xbeelji po ohranitvi njegove neodvisnosti je Ferrand ve\xc4\x8dkrat neuspe\xc5\xa1no zahteval nazaj svojo samostojnost (1789, 1848, 1863)._NEWLINE_V 20. stoletju sta se z izgradnjo tovarne gum Michelin in mestnih vrtov, ki so oblikovali moderni Clermont-Ferrand, nekdaj samostojna kraja popolnoma zdru\xc5\xbeila.\n_START_SECTION_\n\xc5\xa0port\n_START_PARAGRAPH_\nNa dirkali\xc5\xa1\xc4\x8du Charade Circuit v okolici Clermont-Ferranda, ki je potekalo po zaprtih javnih cestah in je bilo znano po razmeroma hudih vzponih in spustih, je \xc5\xa1tirikrat potekala dirka Svetovnega prvenstva Formule 1 za Veliko nagrado Francije. Zmagali so Jim Clark leta 1965, Jackie Stewart v letih 1965 in 1972 ter Jochen Rindt leta 1970.'